# VEDTEKTER FOR SFO PÅ OPPSTAD

### Mål

Skolefritidsordningen skal være et frivillig foreldrebetalt tilbud for alle barn i 1.-4. klasse som ønsker det. Intensjonen er at den skal harmonisere barnas skoletid og fritid med foresattes arbeidstid som et sted å være og rekreere før og etter obligatorisk skoletid. Her skal barn få omsorg, mat, hvile, men også aktiviteter slik at de får anledning til å utfolde seg ut i fra interesser.

Skolefritidsordningen skal bygge på barnehagens verdier: - naturen som tumleplass, den gode barndom, fra jord til bord og den lille bonden. Tilbudet skal ivareta den frie barnekulturen, gi muligheter for spontan lek i et trygt miljø og inneholde aktiviteter som både tar vare på og videreutvikler elevenes kreativitet og stimulerer til positiv personlighetsutvikling.

### Eierforhold

Oppstad foreldreforening driver skolefritidsordningen som ligger til Oppstad Gårds- og naturbarnehage. Foreldreforeningen vedtar målsetting, økonomiske rammer samt foreldrebetaling.

### Åpningstider/ omfang

* Åpningstid i tidsrommet fra kl 06.30- 07.30 + 13.15 - 17.15, hvis behov.
* Skolefritidsordningen følger barnehagens planleggingsdager, fem dager pr år.
* Skolefritidsordningen er i regelen åpen alle virkedager (mandag - fredag) unntatt i 2 hele uker i juli.
* Stengt jule-, nyttår-, påske- og pinseaften, samt romjula og onsdag før skjærtorsdag.

### Administrativ/ faglig ledelse og bemanningsnorm

Daglig leder i barnehagen er øverste administrative og faglige leder. Sfo-leder er ansatt i barnehagen og har ansvaret for den daglige planlegging og gjennomføring av tiltak og driftsansvar under daglig leders ledelse.

Personalnorm settes til 1 voksen pr. 12 barn.

### Leke- og oppholdsareal

Skolefritidsordningen skal ha en egendefinert base i barnehagen. Oppholdsarealet i basen settes til 2m2 per barn som er til stede i basen samtidig. I tillegg til basen skal tilbudet kunne benytte arealer i og ved barnehagen som er hensiktsmessig for gjennomføringen av tilbudet.

### Opptakskriterier

Tilbudet er primært ment for barn som tilhører Oppstad/ Slåstad skolekrets. Dersom opptaket må begrenses, skal følgende kriterier legges til grunn:

1. Funksjonshemmede barn i 1.-4. klasse
2. Barn som har søsken i Oppstad Gårds- og Naturbarnehage.

### Opptaksmyndighet

Daglig leder er ansvarlig opptaksmyndighet. Inn- og utmelding sendes barnehagens daglige leder.

### Opptaksperiode

Søknadsfrist: Følger samme frister som kommunen for opptak.

Hovedopptaket skjer i vårsemesteret og gjelder inntil barnet går ut av 4.klasse, med følgende unntak:

1. De foresatte kan si opp plassen med 1 måneds varsel regnet fra den 1. i påfølgende måned. Oppsigelse av plass kan ikke skje etter 1. mai, og i tilfelle dette skjer, vil foreldrebetalingen likevel måtte fortsette ut juni.
2. Ved skyldig foreldrebetaling utover 1 måned, mistes retten til plassen i SFO.
3. Hvis barnet gjentatte ganger blir hentet etter kl. 17.15, kan daglig leder vedta at barnet mister plassen for resten av skolehalvåret.

### Økonomi: Innmelding og foreldrebetaling

Skolefritidsordningen tilbyr to typer plasser; over og under 12 timer pr uke. Kost kommer i tillegg.

Foreldreforeningen vedtar satsene. Generelt tas det forbehold om endringer. Ordinært endres satsene hvert år med virkning fra august.

Familier med flere barn i skolefritidsordningen betaler full pris på første barn og 30 % søskenmoderasjon for de øvrige barna.

Barna må ha faste frammøtedager. Faste turnusordninger godtas. Forandring av turnus må avtales med skolefritidsordningen i god tid før endringen gjennomføres.

Innmelding gjelder for hele skoleåret, 01.08 – 31.07. Foreldrebetalingen starter f.o.m. 1. aug., selv om barnet begynner senere i måneden.

### Skyss

Skyssbehov utenom oppsatt skoleskyss må foreldrene besørge selv. Barn som ikke er fra Oppstad, men går på Slåstad skole kan få busskort mot en fast sum per måned. Dette må ordnes direkte mellom familien og buss-selskapet.

### Mat

Årsmøtet gir foreldreforeningens styre fullmakt til å avtale organisering for dette med barnehagen.

### Planlegging

Det forutsettes at det planlegges både for lengre perioder (måneder/ halvår/ år) og for kortere perioder (uker/ dager).

### Satser

* Hel plass kr 2200,- + mat kr 200,- = 2400.
* Delt plass kr 1400,- + mat kr 100,- = 1500,-.
* De som skal benytte SFO to uker i juli må betale et tillegg på kr 1750,-. Tidspunkt for å betale dette tillegget er juni.

Behov for å benytte juliplass må meldes innen 15.april. Eventuell oppsigelse av juliplassen må leveres innen 1.juni.

Vedtatt 1. februar 2011